དཔེར་ན་མདོ་འདུས་དང་མདོ་གཟེར་མིག་གཉིས་ལས་སྟོན་པ་གཤེན་རབ་སྐུ་འཁྲུངས་དུས་མི་བོན་དང་ལྷ་བོན།བདུད་བོན་དང་བཙན་བོན།དམུ་བོན་དང་མཚམས་བོན།སྲིན་པོའི་བོན་དང་གནོད་སྦྱིན་བོན།ཉི་བོན་དང་ཟླ་བོན།སྐར་བོན་དང་སྤྲིན་བོན་འཇའ་བོན་སོགས་བོན་པོ་སུམ་ཅུ་སོ་གསུམ་གདན་འདྲེན་ཞུས་ཤིང་ཆོས་སྲིད་ཀྱི་བྱ་བ་མཛད་ཡོད་པ་དང་།བདུད་བཏུལ་བའི་སྐབས་སུ་དམུ་རིགས་རྒྱལ་ཁབ་དང་བོད་ཆུ་བོ་བཞི་འདུས།དྭགས་རྐོང་ཉང་གསུམ།ཞང་ཞུང་དང་ཕྲོམ་ཁ་ཆེ་སོགས་ཀྱི་ཐ་སྙད་དང་ཡུལ་གྲུ་རྣམས་བསྟན་ཡོད།ལྷག་པར་དུ་བསྟན་པ་རྗེས་བཞག་སྐབས་མདོ་གཡུང་དྲུང་ཀློང་རྒྱས་དང་རྣམ་རྒྱལ་གཟུངས་ཆེན་གྱི་ནང་དོན་ཕལ་ཆེ་བར་བསྟན་པ་སོགས་སུ་གཞིག་ན།རྣམ་རྒྱལ་གཟུངས་ཆེན་དང་མདོ་གཡུང་དྲུང་ཀློང་རྒྱས།དྲི་མེད་གཟི་བཇིད་སོགས་ཀྱི་མ་གཞི་མདོ་གཟེར་མིག་ཉིད་ཡིན་པ་ཤེས་ཐུབ།གཞུང་འདིར་སྟོན་པའི་མཛད་པ་ལ་སྐྱེས་བ་བཞེས་པ།བསྟན་པ་སྤེལ་བ།འགྲོ་བ་འདུལ་བ།ཁབ་བཞེས་པ།སྲས་སྤྲུལ་བ།ལྷ་གཤེན་བརྒྱ་ལ་ཕྱག་འཚལ་བའི་ལེའུ།ལྷ་མོ་སུམ་བརྒྱ་ལ་ཕྱག་འཚལ་བའི་ལེའུ།བདུད་བཏུལ་བ།བསྟན་པ་རྣམ་གསུམ་རྗེས་སུ་བཞག་པ།སྒོ་བཞི་མཛོད་ལྔ་བསྟན་པའི་སྐོར།མདོ་འཕྲིན་ལས་བཅོ་བརྒྱད་བསྟན་པ།ཁྱིམ་སྤང་པ།འཁོར་སྤང་པ་སོགས་ཧ་ཅང་ཞིབ་རྒྱས་བསྟན་ཡོད།འོན་ཀྱང་ཐེག་པ་རིམ་དགུའི་སྐོར་རྣམས་ཐ་སྙད་ཙམ་ལས་གསལ་རྒྱས་བསྟན་མེད།